Nchónhña chojni sátsíkji̱ ti chjasin Jerusalén kixin ti kia Pascua.
A̱ndá ti ña̱o chrꞌéxi̱n kónohe sin kixin ó tsjiji chꞌin Jesús ntiha.
*Ndá kóchríjin sin chaon ntakajni xraá sin la kjuíxihin sin nti̱a chꞌin Jesús,
la itsje sin,
ndáchro sin:
―Chjéheni Díos kjuasáya.
Imá jína ti nkexro kui̱xi̱n ti kjuachaxíen Itꞌéni itjen nkaya nka̱jní.
Imá jína ti Rey tsꞌe̱tue̱hen ti nación Israel.
Ndá chꞌin Jesús tsíkꞌitja ijnko kolócho la kjuákꞌekjen chꞌan,
éxi nixja ti xroon itén Díos:
*Chrakonhñara jahara tjejora Jerusalén,
tsjehéra ó ikui ti Rey kuèntára,
tjekjen ijnko kolócho.
Ti ó kóhen tíha,
la kienxínhña ti sin kꞌuájiko chꞌin Jesús nkekuènté xi̱kaha kóhen.
A̱ndá chrꞌéxi̱n ti ó kjuixin sákjui̱jia chꞌin Jesús nkaya nka̱jní,
ndá xráxinkaon sin kixin xi̱kaha tsíkjin ti sin kꞌuéchronka itén Díos ósé nkexrín tso̱hen chꞌin Jesús,
ndá xi̱kaha chaxín xiteyá.
Kaín ti sin kꞌuéjóko chꞌin Jesús ti ó kꞌuéye̱he̱ chꞌan ti chꞌin Lázaro kixin tsꞌaxrjexín chꞌan ti tòye̱ tsíxravá chꞌan ndá xechón chꞌan,
mé ti sin a chrónka sin ti nkehe kꞌuíkon sin.
Mé xi̱kaha sákjuixihin sin nti̱a ti chꞌin Jesús,
kixin ó nohe sin ti kjuaxroan ijié tsíkjasin chꞌan.
Méxra̱ ti sin fariseo la ikjo sin kícho sin,
ndáchro sin:
―Tsjehéra,
tsjachahyani sichꞌeni ninkehó kixin kaín chojni sákjuichréhe̱ sin chꞌan.